CELEX: 32016R0479
Language: ro
Date: 2016-04-01 00:00:00
Title: Regulamentul (UE) 2016/479 al Comisiei din 1 aprilie 2016 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea glicozidelor derivate din steviol (E 960) ca îndulcitor în anumite băuturi cu valoare energetică redusă sau fără adaos de zahăr (Text cu relevanță pentru SEE)

2.4.2016   
            
            
               RO
            
            
               Jurnalul Oficial al Uniunii Europene
            
            
               L 87/1
            
         REGULAMENTUL (UE) 2016/479 AL COMISIEI
   din 1 aprilie 2016
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea glicozidelor derivate din steviol (E 960) ca îndulcitor în anumite băuturi cu valoare energetică redusă sau fără adaos de zahăr
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii de aditivi alimentari autorizați pentru utilizare în produsele alimentare și condițiile de utilizare a acestor aditivi.
            
         
               (2)
            
            
               Această listă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
            
         
               (3)
            
            
               La data de 25 martie 2013, a fost depusă o cerere de autorizare pentru utilizarea glicozidelor derivate din steviol (E 960) ca îndulcitor în anumite băuturi cu valoare energetică redusă sau fără adaos de zahăr, încadrate la subcategoria de produse alimentare 14.1.5.2. „Altele” din anexa II la Regulamentul (CE) nr. 1333/2008. Cererea a fost ulterior pusă la dispoziția statelor membre în conformitate cu articolul 4 din Regulamentul (CE) nr. 1331/2008.
            
         
               (4)
            
            
               Glicozidele derivate din steviol sunt constituente non-calorice cu gust dulce și pot fi utilizate pentru a înlocui zaharurile calorice în anumite băuturi, reducând astfel conținutul caloric al acestor produse. Prin urmare, glicozidele derivate din steviol îndulcesc aceste băuturi, fără a mări numărul de calorii în produsul final, oferindu-le consumatorilor produse cu valoare energetică redusă sau fără adaos de zahăr, în conformitate cu articolul 7 din Regulamentul (CE) nr. 1333/2008.
            
         
               (5)
            
            
               În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară (denumită în continuare „autoritatea”) pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008.
            
         
               (6)
            
            
               În 2010, autoritatea a adoptat un aviz științific (3) privind siguranța glicozidelor derivate din steviol în cazul utilizărilor propuse ca aditiv alimentar (E 960) și a stabilit o doză zilnică acceptabilă (DZA) de 4 mg/kg greutate corporală/zi, exprimată ca echivalenți de steviol. Având în vedere propunerea de extindere a utilizărilor ca aditiv alimentar, autoritatea a revizuit evaluarea expunerii la glicozidele derivate din steviol și și-a exprimat avizul la 2 mai 2014 (4) și la 30 iunie 2015 (5). În ceea ce privește respectivele extinderi ale utilizărilor, autoritatea a concluzionat că estimările expunerii sunt inferioare DZA pentru toate grupele de vârstă, cu excepția celor pentru toate grupele de vârstă, cu excepția estimărilor referitoare la copii de vârstă mică, situate în partea superioară a intervalului de expunere ridicată (a 95-a percentilă), într-o singură țară. Calculul expunerii realizat de Rijksinstituut voor Volksgezondheid en Milieu a arătat că extinderea propusă a utilizării nu afectează a 95-a percentilă a expunerii la copii în vârstă de doi până la șase ani în Țările de Jos și că băuturile nealcoolice și produsele lactate fermentate aromatizate rămân factorii principali care contribuie la expunerea la glucozidele derivate din steviol în grupa de vârstă respectivă.
            
         
               (7)
            
            
               Având în vedere că subcategoria de produse alimentare 14.1.5.2 cuprinde produse care nu sunt destinate a fi consumate de către copii de vârstă mică (12-35 de luni), utilizările și nivelurile de utilizare ca îndulcitor propuse pentru glicozidele derivate din steviol (E 960) nu reprezintă o problemă de siguranță.
            
         
               (8)
            
            
               Prin urmare, este oportun să se autorizeze utilizarea glicozidelor derivate din steviol (E 960) ca îndulcitor adăugat în băuturile cu valoare energetică redusă sau fără adaos de zahăr, încadrate la subcategoria de produse alimentare 14.1.5.2. „Altele”: băuturi pe bază de cafea, ceai și infuzii de plante (la nivelul maxim de 30 mg/l), produse aromatizate pe bază de cafea solubilă și de cappuccino solubil (la nivelul maxim de 30 mg/l) și băuturi pe bază de malț și băuturi cu aromă de ciocolată/cappuccino (la nivelul maxim de 20 mg/l).
            
         
               (9)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (10)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 aprilie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  EFSA Journal 2010; 8(4):1537.
   
      (4)  EFSA Journal 2014; 12(5):3639.
   
      (5)  EFSA Journal 2015; 13(6):4146.
   
      ANEXĂ
      Partea E din anexa II la Regulamentul (CE) nr. 1333/2008 se modifică după cum urmează:
      
                  1.
               
               
                  În subcategoria de produse alimentare 14.1.5.2. „Altele”, după rubrica E 491-495: Esteri de sorbitan, se introduc următoarele rubrici pentru E 960:
                  
                               
                           
                           
                              „E 960
                           
                           
                              Glicozide derivate din steviol
                           
                           
                              30
                           
                           
                              (60) (93)
                           
                           
                              numai băuturi pe bază de cafea, ceai și infuzii de plante, cu valoare energetică redusă sau fără adaos de zahăr
                           
                        
                               
                           
                           
                              E 960
                           
                           
                              Glicozide derivate din steviol
                           
                           
                              30
                           
                           
                              (60) (93)
                           
                           
                              numai produse aromatizate pe bază de cafea solubilă și de cappuccino solubil, cu valoare energetică redusă sau fără adaos de zahăr
                           
                        
                               
                           
                           
                              E 960
                           
                           
                              Glicozide derivate din steviol
                           
                           
                              20
                           
                           
                              (60) (93)
                           
                           
                              numai băuturi pe bază de malț și băuturi cu aromă de ciocolată/cappuccino, cu valoare energetică redusă sau fără adaos de zahăr”
                           
                        
            
                  2.
               
               
                  În subcategoria de produse alimentare 14.1.5.2. „Altele”, se adaugă următoarele note de subsol:
                  
                              „(60):
                           
                           
                              Exprimată ca echivalenți de steviol.
                           
                        
                              (93):
                           
                           
                              Nivelul maxim se aplică produselor gata de băut (de exemplu, sub formă de conserve), precum și amestecurilor si concentratelor de astfel de produse gata de consum, după preparare.”